Népdalok (Tompa Mihály)
I.

Alant megyen a felhő,
Zivatar jön délrűl;
Fordítsd bojtár, a nyájat
Erős idő készül!

Alant megyen a felhő,
Zuhog is már távol...
Fordítsd bojtár, a nyájat,
Mert megver a zápor!

Nem bánom én, hadd jőjön
A fergeteg széllel!
Nem bánom én, hadd szórja
A nyájamat széjjel!

Máshoz adták a rózsám...
- Ha sirását láttam:
Zápor-eső, zivatar
Verheti a vállam!

              II.

Te vagy az én boldogságom,
Te vagy az én gazdagságom!
Csak az búsít, egyéb semmi:
Hogy távol kell tőled lenni!

Panaszod van a világra:
Hideg hozzád, szegény árva!
A gyémánt is, egyetlenem!
Hideg földben, kő közt terem.
Versek